Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Gaboni Vabariigi vahelise protokolli (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) alusel /* COM/2013/0464 final - 2013/0215 (NLE) */





SELETUSKIRI 1. ETTEPANEKU TAUST Vastavalt nõukogu antud volitustele alustas Euroopa Komisjon Gaboni Vabariigiga läbirääkimisi Euroopa Ühenduse ja Gaboni Vabariigi vahelise kalandussektorit käsitleva partnerluslepingu protokolli uuendamise üle. Läbirääkimiste tulemusena parafeerisid läbirääkijad 24. aprillil 2013 uue protokolli. Uus protokoll hõlmab kolmeaastast ajavahemikku alates protokolli ajutise kohaldamise kuupäevast, milleks on artikli 14 kohaselt uue protokolli allkirjastamise kuupäev. Lepingu protokolli peamine eesmärk on sätestada Euroopa Liidu laevade kalapüügivõimalused Gaboni vetes kalavarude kasutamata ülejäägi piires, lähtudes parimatest saadaolevatest teadusuuringute tulemustest ja järgides Rahvusvahelise Atlandi Tuunikala Kaitse Komisjoni (ICCAT) soovitusi. Komisjon võttis muu hulgas aluseks sõltumatute välisekspertide poolt koostatud järelhindamise tulemused. Partnerluslepingu üldine eesmärk on tihendada koostööd Euroopa Liidu ja Gaboni Vabariigi vahel, et luua mõlema lepinguosalise huvides partnerlusraamistik säästva kalanduspoliitika ja kalavarude vastutustundliku kasutuse arenguks Gaboni kalapüügipiirkonnas. Eelkõige on protokolliga ette nähtud kalapüügivõimalused järgmiste kategooriate puhul: 27 tuunikülmutusseinerit, 8 ritvõngedega tuunipüügilaeva. Tuleks määrata kindlaks kalapüügivõimaluste jaotamispõhimõtted ELi liikmesriikide vahel. Sellest lähtuvalt teeb komisjon nõukogule ettepaneku käesolev määrus vastu võtta. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED Huvitatud isikutega konsulteeriti ajavahemikku 2007–2013 hõlmanud protokolli hindamise raames. Liikmesriikide ekspertidega konsulteeriti ka tehnilistel koosolekutel. Konsultatsioonid kinnitasid huvi Gaboni Vabariigi kalandusprotokolli jätkumise vastu. 3. ETTEPANEKU ÕIGUSLIK KÜLG Käesolevat menetlust alustati paralleelselt menetlustega, mis hõlmavad nõukogu otsust protokolli ajutise kohaldamise kohta ning nõukogu otsust protokolli sõlmimise kohta. 2013/0215 (NLE) Ettepanek: NÕUKOGU MÄÄRUS kalapüügivõimaluste jaotamise kohta Euroopa Liidu ja Gaboni Vabariigi vahelise protokolli (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) Nõukogu kiitis Gaboni Vabariigi ja Euroopa Ühenduse vahelise kalandussektori partnerluslepingu heaks määrusega (EÜ) nr 450/2007[1]. (2) Nõukogu võttis 7. novembril 2006 vastu otsuse (EÜ) nr 2006/788 kirjavahetuse vormis lepingu sõlmimise kohta, mis käsitleb protokolli (millega määratakse kindlaks Euroopa Ühenduse ja Gaboni Vabariigi vahelises Gaboni rannikuvetes kalastamise lepingus sätestatud kalapüügivõimalused ja rahaline toetus ajavahemikuks 3. detsembrist 2005 kuni 2. detsembrini 2011) ajutist kohaldamist[2]. (3) Liit on pidanud Gaboni Vabariigiga läbirääkimisi partnerluslepingu uue protokolli üle, millega nähakse ette liidu laevade kalapüügivõimalused Gaboni Vabariigi jurisdiktsiooni all olevates vetes. Läbirääkimiste tulemusena parafeeriti 24. aprillil 2013 uus protokoll. (4) Nõukogu võttis […] vastu otsuse nr 2013/…/EL [täiendada] uue protokolli allkirjastamise ja ajutise kohaldamise kohta. (5) Tuleks määrata kindlaks kalapüügivõimaluste jaotamispõhimõtted liikmesriikide vahel uue protokolli kohaldamise ajavahemikul. (6) Nõukogu 29. septembri 2008. aasta määruse (EÜ) nr 1006/2008 (mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele)[3] artikli 10 lõikega 1 on ette nähtud, et juhul kui selgub, et liidule uue protokolli kohaselt jaotatud kalapüügivõimalusi ei ole täielikult kasutatud, teavitab komisjon sellest asjaomaseid liikmesriike Kui liikmesriik ei vasta nõukogu määratud tähtajaks, käsitatakse seda kinnitusena, et asjaomase liikmesriigi laevad ei kasuta kõnealusel perioodil oma kalapüügivõimalusi täielikult. Kõnealune tähtaeg tuleks kindlaks määrata. (7) Selleks et liidu laevad saaksid kalapüügitegevust jätkata, on uue protokolli artikliga 14 nähtud ette, et kumbki lepinguosaline võib lepingut ajutiselt kohaldada alates selle allkirjastamise kuupäevast. Seega tuleks käesolevat määrust hakata kohaldama alates selle allkirjastamise kuupäevast, ON VASTU VÕTNUD KÄESOLEVA MÄÄRUSE: Artikkel 1 Euroopa Liidu ja Gaboni Vabariigi vahelise protokolliga (millega määratakse kindlaks lepinguosaliste vahelise kehtiva kalandusalase partnerluslepinguga ettenähtud kalapüügivõimalused ja rahaline toetus) (edaspidi „protokoll”) kehtestatud kalapüügivõimalused on liikmesriikide vahel jaotatud järgmiselt: a) tuunikülmutusseinerid: Prantsusmaa 12 laeva Hispaania 15 laeva b) ritvõngedega tuunipüügilaevad: Hispaania 7 laeva Prantsusmaa 1 laev. Määrust (EÜ) nr 1006/2008 kohaldatakse, ilma et see piiraks Euroopa Ühenduse ja Gaboni Vabariigi vahelist kalandussektori partnerluslepingut. Kui lõikes 1 osutatud liikmesriikide püügiloataotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi püügiloataotlusi. Määruse (EÜ) nr 1006/2008 artikli 10 lõikes 1 osutatud tähtaeg, mille jooksul peavad liikmesriigid kinnitama, et nad ei kasuta lepingu alusel jaotatud kalapüügivõimalusi täielikult, on kümme tööpäeva arvestatuna kuupäevast, millal komisjon teatab neile, et kalapüügivõimalused ei ole ammendatud. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Määrust kohaldatakse alates protokolli allkirjastamise kuupäevast. Käesolev määrus on tervikuna siduv ja vahetult kohaldatav kõigis liikmesriikides. Brüssel, Nõukogu nimel eesistuja [1] ELT L 109, 26.4.2007, lk 1. [2] ELT L 319, 18.11.2006, lk 15. [3] ELT L 286, 29.10.2008, lk 33.